***Σημεία Στίξης***

## **Τα αποσιωπητικά ( … )**

Ο πομπός χρησιμοποιεί αποσιωπητικά, όταν:

* παραλείπει λέξεις ή φράσεις από το κείμενο.
* αντιμετωπίζει μια απρόσμενη μεταβολή ή μια υπερβολή, *π.χ. Πρώτοι οι Έλληνες, αλλά στο … κάπνισμα.*
* επιδιώκει να εκφράσει κάποιο συναίσθημα.

## **Τα εισαγωγικά ( «» )**

Ο πομπός χρησιμοποιεί εισαγωγικά, όταν:

* παραθέτει αυτούσια τα λόγια κάποιου άλλου.
* σχολιάζει (αποδοκιμασία, αντίθεση, ειρωνεία) τη σημασία μιας λέξης ή φράσης.
* επιλέγει να χρησιμοποιήσει μια λέξη ή φράση μεταφορικά.
* διαφοροποιεί τα διαλογικά μέρη από την υπόλοιπη αφήγηση.
* περικλείει τίτλους έργων, βιβλίων, άρθρων κ.ά.
* προσθέτει έναν όρο, μια ξένη λέξη κ.ά.

## **Το ερωτηματικό ( ; )**

Ο πομπός χρησιμοποιεί ερωτήσεις για λόγους υφολογικούς ή/και δομικούς:

***Υφολογικός ρόλ*ος**: διαλογικός χαρακτήρας, συμμετοχή του δέκτη στον προβληματισμό, ενεργοποιεί το ενδιαφέρον, προσδίδει ζωντάνια.

***Δομικός ρόλος*:** *εισαγωγικός* ρόλος στην αρχή του κειμένου, *μεταβατικός* για νέα νοηματική ενότητα

## **Το θαυμαστικό ( ! )**

Ο πομπός χρησιμοποιεί το θαυμαστικό, για να δηλώσει:

* έντονα συναισθήματα *π.χ. Θα σε τσακίσω!*
* απαίτηση ή προσταγή *π.χ. Μην φωνάζεις!*
* έμφαση *π.χ. Το πρόβλημα είναι κυρίως οικονομικό!*
* ειρωνεία ή σαρκασμό *π.χ. Θύμωσε πολύ μαζί του και του τα είπε κομψά!*

## **Η παρένθεση ( )**

Ο πομπός χρησιμοποιεί την παρένθεση, για να

* δώσει δευτερεύουσες πληροφορίες, διευκρινίσεις-επεξηγήσεις, παραδείγματα, ορισμούς εννοιών, όρων, μεταφράσεις όρων, *π.χ. Ο Έντουαρτ (Edward),* παραπομπές, *π.χ. (σελ.15),* αρκτικόλεξα, *π.χ. Υπουργείο Παιδείας και Πολιτισμού (ΥΠΠ)*, χρονολογίες, *π.χ*. *(2017-2018),* τηλεφωνικούς κώδικες πόλεων ή χωρών κ.ά.
* σχολιάσει μια άποψη που προηγείται.
* παρακολουθήσει πιο εύκολα ο αναγνώστης τη ροή του κειμένου.
* εκφράσει απορία (;) ή ειρωνεία (!), όταν αυτή περιέχει ερωτηματικό και θαυμαστικό αντίστοιχα.

## **Διπλή παύλα ( - - )**

Η διπλή παύλα χρησιμοποιείται, για να δοθεί

* έμφαση στα παρενθετικά στοιχεία που περικλείουν, *π.χ. Ο μαύρος χρυσός* *–το πετρέλαιο– ακριβαίνει συνεχώς.*
* ένα προσωπικό σχόλιο
* πρόσθετη ή επεξηγηματική πληροφορία

## **Άνω τελεία** ( · )

Η άνω τελεία σημειώνεται στο τέλος μιας φράσης, όταν αυτή ακολουθείται από μία άλλη φράση που έχει στενή νοηματική συνάφεια με την προηγούμενη (συμπληρώνει, διευκρινίζει, εκφράζει αντίθεση)

## **Άνω και κάτω τελεία ( : )**

Ο πομπός χρησιμοποιεί την άνω και κάτω τελεία:

* για να εισαγάγει έναν κατάλογο (οριζόντιο ή κάθετο).
* μετά από λέξεις που δείχνουν απαρίθμηση, *π.χ. τα εξής, ως ακολούθως*
* για να εισαγάγει επεξήγηση ή γενίκευση, *π.χ. Κόκκινο κρασί, κρυστάλλινα ποτήρια, απαλή μουσική: όλα ήταν έτοιμα για το δείπνο.*
* για να παρουσιάσει ένα παράδειγμα.
* για να παραθέσει μια ξένη γνώμη.
* για να εισαγάγει μια ερώτηση.
* για να προσδώσει έμφαση, *π.χ. Μετά την πολύωρη συνάντηση, ένα πράγμα τον κρατούσε όρθιο: ο καφές.*